“ดาวโจนส์” บวก 260 จุด หลังสหรัฐฯเผยผู้ยื่นสวัสดิภาพว่างงานลด ตัวเลขศก.โตแกร่ง
"ดาวโจนส์" บวก 260 จุด หลังสหรัฐฯเผยผู้ยื่นสวัสดิภาพว่างงานลด ตัวเลขศก.โตแกร่ง
15 เม.ย. 2564

ผู้สื่อข่าวรายงานว่า ณ เวลา 22.52 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 33,990.96 จุด เพิ่มขึ้น 260.07 จุด หรือ 0.77%
ทั้งนี้ ดัชนีดาวโจนส์ปรับตัวเพิ่มขึ้น หลังสหรัฐฯเปิดเผยข้อมูลเศรษฐกิจที่แข็งแกร่ง ซึ่งรวมถึงตัวเลขผู้ยื่นขอสวัสดิการว่างงานรายสัปดาห์และยอดค้าปลีก
โดยกระทรวงแรงงานสหรัฐฯเปิดเผยตัวเลขผู้ยื่นขอสวัสดิการว่างงานครั้งแรกลดลงสู่ระดับ 576,000 รายในรอบสัปดาห์ซึ่งสิ้นสุด ณ วันที่ 10 เม.ย. โดยเป็นระดับต่ำสุดนับตั้งแต่เดือนมี.ค. 2563 และต่ำกว่าที่นักวิเคราะห์คาดการณ์ที่ระดับ 710,000 ราย
ด้านกระทรวงพาณิชย์สหรัฐเปิดฯเผยว่า ยอดค้าปลีกพุ่งขึ้น 9.8% ในเดือนมี.ค. หลังจากที่ลดลง 2.7% ในเดือนก.พ. ส่วนยอดค้าปลีกพื้นฐาน ซึ่งไม่รวมยอดขายรถยนต์ น้ำมัน วัสดุก่อสร้าง และอาหาร เพิ่มขึ้น 6.9% ในเดือนมี.ค. หลังจากที่ร่วงลง 3.4% ในเดือนก.พ.
ขณะเดียวกัน ธนาคารกลางสหรัฐ (เฟด) สาขานิวยอร์ก รายงานในวันนี้ว่า ดัชนีภาคการผลิต (Empire State Index) เพิ่มขึ้นสู่ระดับ 26.3 ในเดือนเม.ย. จากระดับ 17.4 ในเดือนมี.ค. โดยตัวเลขเดือนเม.ย. ถือเป็นระดับสูงสุดนับตั้งแต่เดือนต.ค. 2560 และสูงกว่าที่นักวิเคราะห์คาดว่าจะอยู่ที่ระดับ 20
ส่วนธนาคารกลางสหรัฐ (เฟด) สาขาฟิลาเดลเฟีย รายงานว่า ดัชนีภาคการผลิตเพิ่มขึ้นสู่ระดับ 50.2 ในเดือนเม.ย. จากระดับ 44.5 ในเดือนมี.ค. โดยตัวเลขเดือนเม.ย. ถือเป็นระดับสูงสุดนับตั้งแต่เดือนเม.ย. 2516 หรือเกือบ 50 ปี และสูงกว่าที่นักวิเคราะห์คาดว่าจะอยู่ที่ระดับ 42